b"\n_START_ARTICLE_\nGuils del Cant\xc3\xb3\n_START_SECTION_\nHist\xc3\xb2ria\n_START_PARAGRAPH_\nGuils del Cant\xc3\xb3 va pert\xc3\xa0nyer al vescomtat de Castellb\xc3\xb2. Integrat en el primer quarter, o de Castellb\xc3\xb2, era el cap de l'antic municipi de Guils, juntament amb Vila-rubla, Solans, Rocamora i Sant Mag\xc3\xad. Aquests dos darrers, amb el pas del vescomtat a la corona, al segle XVI, ja eren deshabitats. En el cas de Sant Mag\xc3\xad no hi ha mem\xc3\xb2ria que alg\xc3\xba l'hagu\xc3\xa9s vist mai poblat._NEWLINE_De l'any 1860 hi ha const\xc3\xa0ncia documentada de les cabanes de Xac\xc3\xb3 i de Malgrat, corrals de bestiar i el Mas de Carlos._NEWLINE_El municipi de Guils, de 23km\xc2\xb2, separat del Pallars Sobir\xc3\xa0 pel coll del Cant\xc3\xb3, va desapar\xc3\xa8ixer quan va unir-se al de Montferrer i Castellb\xc3\xb2 l'any 1972.\n_START_SECTION_\nPortada de Sant Mag\xc3\xad de Guils del Cant\xc3\xb3\n_START_PARAGRAPH_\nPorta d'entrada per grans dovelles de pedra blanca amb motllures gravades i decorades amb boles. \xc3\x89s situada al poble de Guils en una casa del carrer que porta a l'esgl\xc3\xa9sia._NEWLINE_Portada en arc de mig punt, ressaltat per una motllura de mitja canya i adovellada, amb grans carreus, els quals contenen una s\xc3\xa8rie de petits cercles gravats que conformen la seva decoraci\xc3\xb3, en principi un cercle a cada carreu a excepci\xc3\xb3 del que configura la clau de l'arc, que n'hi t\xc3\xa9 tres. Aquest mateix carreu cont\xc3\xa9 una creu llatina, tamb\xc3\xa9 gravada, inscrita en un triangle invers._NEWLINE_Al poble es diu que la portada prov\xc3\xa9 de l'antiga capella de Sant Mag\xc3\xad, la qual estaria situada al despoblat de Sant Mag\xc3\xad, que \xc3\xa9s mencionat a l'Spill l'any 1519 com a \xe2\x80\x9clloc derrhu\xc3\xaft y deshabitat, e no \xc3\xa9s mem\xc3\xb2ria de h\xc3\xb2mens l'agen vist poblat; vaga e tot \xc3\xa9s boscatges\xe2\x80\x9d."